
Decarbonizarea distruge planeta. Efecte grave ale eolienelor asupra 
mediului acvatic 


Eolienele distrug viaţa acvatică 


După ce s-a dovedit că producerea bateriilor pentru vehiculele electrice 
poluează mai mult decât orice consum de combustibil convenţional, iată că și 
energia eolienelor amplasate în largul mărilor și oceanelor are efecte 
dezastruoase asupra mediului acvatic, după cum avertizează chiar Curtea de 
Conturi Europeană. În România, premierul Marcel Ciolacu tocmai a anunţat că 
vom deveni jucători pe piaţa energiei eoliene offshore. 


Guvernul a aprobat, în ultima ședință, controversatul proiect de lege al energiei eoliene 
offshore, despre care premierul Marcel Ciolacu spunea că ne va ajuta să devenim 
adevăraţi jucători pe această piață. Prim-ministrul vorbește chiar despre energie ieftină 
produsă în acest mod, în condiţiile în care atât energia eoliană, cât și energia fotovoltaică 
sunt cele mai scumpe de pe piață. 


Mai mult, amortizarea investițiilor va face ca o eventuală energie eoliană produsă în 
Marea Neagră să aibă prețuri prohibitive pentru consumatori. Despre celelalte aspecte, nu 
vorbește nimeni în România. În schimb, în Bulgaria, pescarii pregătesc un protest amplu 
împotriva proiectului de lege privind amplasarea instalaţiilor eoliene în mare. 


"Dacă acest proiect de lege va fi implementat așa cum este descris, asta înseamnă că 
vom vedea pești din Marea Neagră doar în imagini și cel mai probabil îi vom visa”, a 
avertizat Victor Lucianov, președinte al Consiliului Municipal de la Balcic. Acesta a 
semnalat că, atunci când s-au pus parcurile eoliene și panourile solare în câmpurile din 
Dobrogea de-a lungul traseului păsărilor „Via Pontica”, au dispărut prepelițele, sitarii și 
alte păsări tradiționale, care erau destul de numeroase și că la fel se va întâmpla și cu 
peștele - stavrid, scrumbie, lufar, șprot, hamsie etc. ”Vibraţiile le perturbă habitatul 
natural și își vor găsi un alt loc. Asemenea instalaţii ar trebui să fie mult în interior, în 
mare”, a mai spus Victor Lucianov. 


Dispar și pescarii 


Raportul special "Energia din surse regenerabile offshore în UE, planuri ambiţioase de 
creștere, dar sustenabilitatea rămâne o provocare”, elaborat de Curtea de Conturi 
Europeană, confirmă faptul că pescuitul în UE ar putea dispărea. Potrivit studiilor 
disponibile, conflictele privesc excluderea spaţială a pescuitului din zona utilizată pentru 
parcurile eoliene offshore. Din motive de siguranţă (de exemplu, riscul de coliziune 
accidentală), navelor de pescuit li se permite să intre în zonele instalaţiilor de energie 
offshore numai în anumite condiţii (de exemplu, cu respectarea unei zone-tampon de 500 
de metri din jurul instalaţiilor offshore). ”Țintele mai ambiţioase ale UE în materie de 


energie din surse regenerabile offshore vor duce la dezvoltarea de instalații pe mare. O 
consecință posibilă este reducerea progresivă a accesului la zonele de pescuit, ceea ce ar 
putea diminua veniturile obținute din pescuit și ar putea intensifica concurenţa între 
pescari. Totodată, impactul instalaţiilor offshore asupra mediului marin nu a fost 
identificat, analizat sau abordat în mod adecvat”, se arată în raportul Curţii de Conturi 
Europene. 


Dezastru ecologic 


Printre consecinţele negative ale energiei din surse regenerabile offshore asupra 
biodiversității, Curtea de Conturi Europeană a enumerat coliziuni cu instalaţiile offshore 
sau cu navele de întreținere, modificări ale calității apei ca urmare a eliberării de 
contaminanți, precum și efectul de strămutare ca urmare a zgomotului subacvatic și a 
structurilor parcurilor eoliene offshore. În același timp, eolienele offshore vor duce la 
dispariția sau degradarea habitatelor și la modificări ale traseelor de migraţie, ca urmare 
a schimbărilor în câmpul electromagnetic. 


"Efectele cumulative potenţiale pot duce la strămutarea speciilor, la modificări în structura 
populațiilor, la schimbări în disponibilitatea hranei sau la modificări ale modelelor de 
migraţie. Impactul asupra mediului trebuie analizat ținându-se seama totodată de un 
anumit grad de incertitudine cauzat de modificările antrenate în mediu, care vor avea un 
efect asupra biodiversităţii și a ecosistemelor marine”, se mai precizează în raportul Curţii 
de Conturi Europene. 


